_:nca70de1c7a0249cbbc19ddfda1c95989xb0
<http://schema.org/articleBody>
"Atény 2. októbra (TASR) — Stovky hasičov už tretí deň bojovali s lesným požiarom, ktorý vyčíňa na gréckom polostrove Peloponéz a vyžiadal si už dva ľudské životy a najmenej troch zranených. Plamene dosiaľ zachvátili zhruba 5000 hektárov lesných porastov a poľnohospodárskej pôdy, uviedol v utorok minister pre civilnú ochranu Vassilis Kikilias. TASR správu prevzala z agentúry AFP.\r\n\r\nDo boja s plameňmi bolo nasadených už viac ako 400 hasičov, 100 hasičských áut a 21 lietadiel. Pomôcť im ešte v priebehu utorka mali aj špeciálne lietadlá z Talianska a Chorvátska.\r\n\r\nPožiar vypukol v nedeľu v rokline neďaleko severného pobrežia Peloponézu a vynútil si evakuáciu zhruba desiatky tamojších dedín. Dvoma obeťami sú muži, ktorí pomáhali usmerňovať hasičov. Okrem nich utrpeli zranenia aj traja hasiči.\r\n\r\nPodľa ministra Kikiliasa hasiči neočakávali, že budú ešte v tejto fáze jesennej sezóny bojovať s lesnými požiarmi. Grécky premiér Kyriakos Mitsotakis v utorok v parlamente povedal, že krajina by \"pravdepodobne mala prehodnotiť\" dĺžku sezóny požiarov. Tá momentálne trvá od mája do októbra.\r\n\r\nVedci už roky varujú, že klimatická zmena zapríčinená ľudským konaním spôsobuje dlhšie, intenzívnejšie a častejšie vlny horúčav, ako aj suchá a iné extrémne výkyvy počasia. \r\n\r\nSamotné Grécko zaznamenalo v tomto roku najteplejšiu zimu aj najteplejšie mesiace jún a júl od začiatku meraní v roku 1960. Počas letnej sezóny zaznamenalo tiež prudký nárast v počte lesných požiarov. Hovorca vlády Pavlos Marinakis v utorok informoval, že od začiatku roka sužovalo krajinu viac ako 5000 takýchto požiarov."
<https://www.teraz.sk/zahranicie/lesny-poziar-na-peloponeze-si-vyziad/826416-clanok.html?utm_source=teraz&utm_medium=organic&utm_campaign=click&utm_content=.%253Bw%253BwIndex>